CELEX: 
Language: hu
Date: 2021-05-20 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2018/858 európai parlamenti és tanácsi rendelet X. mellékletének a jármű fedélzeti diagnosztikai információihoz, továbbá a járműjavítási és -karbantartási információkhoz való szabványosított hozzáférés, valamint a járműbiztonsági információkhoz való hozzáférésre vonatkozó követelmények és eljárások tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A gépjárművek és pótkocsijaik, valamint az ilyen járművek rendszereinek, alkotóelemeinek és önálló műszaki egységeinek jóváhagyásáról és piacfelügyeletéről, a 715/2007/EK és az 595/2009/EK rendelet módosításáról, valamint a 2007/46/EK irányelv hatályon kívül helyezéséről szóló, 2018. május 30-i (EU) 2018/858 európai parlamenti és tanácsi rendelet
                  1
                előírja a gyártók számára, hogy weboldalaikon szabványosított formátumban a jármű OBD-információihoz, a diagnosztikai és egyéb berendezésekhez vagy eszközökhöz – ideértve az alkalmazandó szoftverek teljes referenciáit és elérhető letöltéseit is –, valamint a járműjavítási és -karbantartási információkhoz korlátlan és szabványosított hozzáférést biztosítsanak a független gazdasági szereplők számára. 
            
            
               A gyártók és a szolgáltatók közötti információcsere megkönnyítése érdekében a CEN és az ISO új szabványokat fogadott el; a munkába mindkét felet bevonták. Indokolt tehát az EN ISO 18541 szabvány műszaki előírásainak használatára hivatkozni.
            
            
               Emellett intézkedéseket kell megállapítani az (EU) 2018/858 rendelet 66. cikke (2) bekezdésének végrehajtását illetően azon eljárással kapcsolatban, amely révén akkreditált szervezetek – a 692/2008/EK rendelettel létrehozott, a jármű-információkhoz való hozzáférés fórumának ajánlásaival összhangban – hagyják jóvá és engedélyezik a független gazdasági szereplők hozzáférését a jármű biztonsági információihoz.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               E felhatalmazáson alapuló jogi aktus előkészítése során a Bizottság megfelelő szakértői szintű konzultációkat folytatott az érdekelt felek, valamint a megfelelő szociális partnerek és tagállami szakértők bevonásával.
            
            
               A Bizottság a minőségi jogalkotásra vonatkozó iránymutatásnak megfelelően a felhatalmazáson alapuló jogi aktus tervezetét 2021. január 7-től február 4-ig közzétette a minőségi jogalkotási portálon, négyhetes időszakot biztosítva az észrevételezésre. Összesen 15 érdekelt fél adott visszajelzést. A Bizottság az összes beérkezett észrevételt alaposan megvizsgálta és nyugtázta.
            
            
               Az észrevételek elsősorban arra irányultak, hogy bizonyos követelményeket pontosítani kell az e felhatalmazáson alapuló jogi aktusban meghatározott eljárás hatékony alkalmazása érdekében. A releváns észrevételeket figyelembe vették a konzultációs folyamat során. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               E felhatalmazáson alapuló jogi aktus jogalapja a gépjárművek és pótkocsijaik, valamint az ilyen járművek rendszereinek, alkotóelemeinek és önálló műszaki egységeinek jóváhagyásáról és piacfelügyeletéről, a 715/2007/EK és az 595/2009/EK rendelet módosításáról, valamint a 2007/46/EK irányelv hatályon kívül helyezéséről szóló, 2018. május 30-i (EU) 2018/858 európai parlamenti és tanácsi rendelet 61. cikkének (11) bekezdése.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.5.20.)
            
            
               az (EU) 2018/858 európai parlamenti és tanácsi rendelet X. mellékletének a jármű fedélzeti diagnosztikai információihoz, továbbá a járműjavítási és -karbantartási információkhoz való szabványosított hozzáférés, valamint a járműbiztonsági információkhoz való hozzáférésre vonatkozó követelmények és eljárások tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a gépjárművek és pótkocsijaik, valamint az ilyen járművek rendszereinek, alkotóelemeinek és önálló műszaki egységeinek jóváhagyásáról és piacfelügyeletéről, a 715/2007/EK és az 595/2009/EK rendelet módosításáról, valamint a 2007/46/EK irányelv hatályon kívül helyezéséről szóló, 2018. május 30-i (EU) 2018/858 európai parlamenti és tanácsi rendeletre
                  2
                és különösen annak 61. cikke (11) bekezdésére,
            
            
               mivel:
            
            
               (1)Az (EU) 2018/858 rendelet 61. cikkének (2) bekezdése előírja a járműgyártók számára, hogy a jármű fedélzeti diagnosztikai információit (a továbbiakban: OBD-információit), valamint a járműjavítási és -karbantartási információkat saját weboldalaikon tegyék közzé. Mivel azonban az információk rendelkezésre bocsátásának módjával kapcsolatban nincsenek harmonizált kritériumok, a független gazdasági szereplők kénytelenek számos különböző webszolgáltatáshoz és terminológiához alkalmazkodni.
            
         
         
            
               (2)A járműjavítási és -karbantartási információkhoz való hozzáférés rendszerének működéséről szóló, az Európai Parlamentnek és a Tanácsnak címzett, 2016. december 9-i jelentésében
                  3
                a Bizottság megállapította, hogy a szóban forgó weboldalak és a megfelelő terminológia egységesítésével csökkenteni lehetne a független gazdasági szereplők terheit.
            
            
               (3)Mivel a jármű OBD-információihoz, valamint a járműjavítási és -karbantartási információkhoz való hozzáférésnek az erőátviteli rendszer típusától függetlenül lehetségesnek kell lennie, egyértelművé kell tenni, hogy ez a hozzáférés nem csak a kibocsátással kapcsolatos követelmények esetében kötelező.
            
            
               (4)Az Európai Szabványügyi Bizottság (CEN) 2014. szeptember 15-én közzétette a „Közúti járművek. A járműjavítási és -karbantartási információk szabványosított elérhetősége (RMI)” című EN ISO 18541 szabvány 1–5. részét. A szabvány említett részeit azzal a céllal dolgozták ki, hogy a gyártók és a független gazdasági szereplők között információcsere megkönnyítése érdekében olyan műszaki követelményeket és eljárásokat határozzanak meg, amelyek elősegítik a járművek OBD-információihoz, valamint a járműjavítási és -karbantartási információkhoz való hozzáférést. Ezért helyénvaló az (EU) 2018/858 rendelet X. mellékletében az EN ISO 18541-2014 szabvány 1–5. részében meghatározott követelményekre hivatkozni.
            
            
               (5)Mivel a járművek OBD-információi, valamint a járműjavítási és -karbantartási információk a jármű biztonsága szempontjából fontos információkat is magukban foglalnak, bizonyos járműbiztonsági funkciókhoz csak az említett mellékletben meghatározott követelményeket teljesítő gazdasági szereplők számára adható hozzáférés.
            
            
               (6)Az (EU) 2018/858 rendelet 66. cikkének (1) bekezdésében említett, a járműinformációkhoz való hozzáférés fórumának ajánlásai szerint ezeknek a követelményeknek magukban kell foglalniuk, hogy az érintett független gazdasági szereplőket akkreditált szervezetekkel kell jóváhagyatni, illetve alkalmazottjaik számára akkreditált szervezetekkel kell engedélyeztetni a kapcsolódó tevékenységekben való részvételt. Ezért meg kell határozni a független gazdasági szereplők jóváhagyására és a járműbiztonsági funkciókhoz való hozzáférésük engedélyezésére vonatkozó eljárást, amelynek „A biztonsági vonatkozású járműjavítási és -karbantartási információkhoz való hozzáférés akkreditációs, jóváhagyási és engedélyezési rendszere” című, az Európai Akkreditálási Együttműködés által 2016. május 19-én jóváhagyott dokumentumon kell alapulnia. Azt is meg kell vizsgálni, hogy a gazdasági szereplők nem vesznek-e részt illegális üzleti tevékenységekben.
            
            
               (7)Ezenkívül meg kell határozni azon szervek szerepét és feladatait, amelyek részt vesznek a független gazdasági szereplők jóváhagyásában, illetve azok alkalmazottjai számára a biztonsági vonatkozású járműjavítási és -karbantartási információkhoz való hozzáférés engedélyezésében.
            
            
               (8)Annak érdekében, hogy a tagállamok, a nemzeti hatóságok és a gazdasági szereplők felkészülhessenek az e rendelettel bevezetett új szabályok alkalmazására, a rendelet alkalmazásának kezdőnapját el kell halasztani.
            
            
               (9)Az (EU) 2018/858 rendelet X. mellékletét ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2018/858 rendelet X. melléklete e rendelet mellékletének megfelelően módosul.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet [Kiadóhivatal, kérjük, illesszék be az e rendelet kihirdetésének időpontját két évvel követő nap dátumát]-tól/-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.5.20.
            
            
               
                     a Bizottság részéről
               
               
                     elnök
                     Ursula VON DER LEYEN
               
               
            
         
         
            
                  
                     (1)
                  
                        HL L 151., 2018.6.14., 1. o.
               
               
                  
                     (2)
                  
                        HL L 151., 2018.6.14., 1. o.
               
               
                  
                     (3)
                  
                        A Bizottság jelentése az Európai Parlamentnek és a Tanácsnak a járműjavítási és -karbantartási információk elérhetőségének vonatkozásában a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló 715/2007/EK rendelettel létrehozott rendszer működéséről, COM(2016) 0782 final.
               
            
      
    ---documentbreak--- 
      
         
         
            
               MELLÉKLET
            
            
            
               Az (EU) 2018/858 rendelet X. melléklete a következőképpen módosul:
            
            
               1.A 2.1. pont helyébe a következő szöveg lép:
            
            
               „2.1.A gyártó a 61. cikk (2) bekezdése második albekezdésének első mondatával összhangban köteles kialakítani az ahhoz szükséges feltételeket és eljárásokat, hogy a jármű OBD-információi, valamint a járműjavítási és -karbantartási információk weboldalakon keresztül hozzáférhetők legyenek. Ha a gyártók megfelelnek a „Közúti járművek. A járműjavítási és -karbantartási információk szabványosított elérhetősége” című EN ISO 18541–2014 szabvány 1. részének („Általános információk és az alkalmazási esetek meghatározása”), 2. részének („Műszaki követelmények”), 3. részének („Felhasználói felület működési követelményei”), az EN ISO 18541–2015 szabvány 4. részének („Megfelelőségi vizsgálat”), valamint az EN ISO 18541–2018 szabvány 5. részének („Nagy igénybevételre jellemző előírások”), akkor vélelmezni kell, hogy eleget tesznek annak a kötelezettségnek, miszerint weboldalaikon szabványosított formátumban kell elérhetővé tenni az OBD-információkat, valamint a járműjavítási és ‑karbantartási információkat. A jármű OBD-információihoz, valamint a járműjavítási és -karbantartási információkhoz egyszerű és gyors hozzáférést kell biztosítani.”
            
            
               2.A 2.5.2. pont helyébe a következő szöveg lép:
            
            
               „2.5.2. szervizkönyvek, ideértve a javítási és karbantartási nyilvántartásokat és a folyadékokra, köztük a kenőanyagokra, a fékfolyadékokra és a hűtőfolyadékokra vonatkozó műszaki előírások hivatkozását;”.
            
            
               3.A 2.9. pontban az első bekezdés helyébe a következő szöveg lép:
            
            
               
                     1
                  
                     2
                  „A jármű fedélzeti diagnosztikai rendszerében (OBD) a diagnosztika, a járműjavítás és -karbantartás, valamint a nyomon követés és az ellenőrzés céljából a járműadatok, köztük a hibakódok közvetlen áramlását és a diagnosztikai funkciókat a 83. sz. ENSZ EGB-előírás 6.5.1.4. szakaszában meghatározott szabványos diagnosztikai csatlakozó soros adatportján keresztül kell elérhetővé tenni, összhangban az ugyanezen előírás 11. melléklete 1. függelékének 6.5.3. szakaszában foglalt követelményekkel, a 49. sz. ENSZ EGB-előírás 9B. mellékletének 4.7.3. szakaszában foglalt követelményekkel, valamint az említett melléklet 6. függelékében hivatkozott szabványoknak megfelelően.”
            
            
               4.A 6.1. pont első bekezdésének helyébe a következő szöveg lép:
            
            
               „Ha a gyártók megfelelnek az EN ISO 18541 szabvány 2.1. pontban felsorolt részeinek, akkor vélelmezni kell, hogy eleget tesznek annak a kötelezettségnek, miszerint weboldalaikon szabványosított formátumban kell elérhetővé tenni az OBD-információkat, valamint a járműjavítási és -karbantartási információkat.”
            
            
               5.A 6.2. pont helyébe a következő szöveg lép:
            
            
               „A járműbiztonsági funkciókhoz való hozzáférést biztonságtechnikai védelem mellett biztosítani kell a független gazdasági szereplők számára, a következő követelményeknek megfelelően:”.
            
            
            
               6.A 6.3. pont a következőképpen módosul:
            
            
               a)Az első mondat helyébe a következő szöveg lép: 
            
            
               „A független gazdasági szereplők jóváhagyására és a 6.2. pontban említett járműbiztonsági funkciókhoz való hozzáférésük engedélyezésére vonatkozó eljárást a 3. függelék tartalmazza. A független gazdasági szereplők akkreditálásában, jóváhagyásában és tevékenységük engedélyezésében részt vevő szervek szerepét és felelősségi körét a ... bizottsági közleményben megállapított – példákat és esettanulmányokat tartalmazó – funkcionális követelmények részletezik.”
            
            
               b)A szöveg a következő bekezdéssel egészül ki:
            
            
               „Ezen eljárás alkalmazásában a jármű kibocsátási teljesítményét kedvezőtlenül befolyásoló járműjavítási vagy -karbantartási műveleteket reklámozó vagy kínáló gazdasági szereplők üzleti tevékenysége nem tekinthető legálisnak. Idetartozik többek között:
            
         
         
            
               a)a kibocsátáscsökkentő berendezések vagy kibocsátáscsökkentési rendszerek hatástalanítása vagy eltávolítása, teljesítményük csökkentése vagy működési hibájuk leplezése;
            
            
               b)hatástalanító berendezések
                  3
                vagy hatástalanító módszerek
                  4
                beépítése; 
            
            
               c)a tüzelőanyag- vagy elektromosenergia-fogyasztás nyomon követésére szolgáló eszközök hatástalanítása, eltávolítása vagy manipulálása, illetve a kilométer-számláló állásának manipulálása;
            
            
               d)a motorvezérlő egység manipulálása, beleértve a névleges motorteljesítményt is.”
            
            
               7.A melléklet a következő 3. függelékkel egészül ki:
            
            
               „3. függelék
            
            
               Eljárás a független gazdasági szereplők jóváhagyására és járműbiztonsági funkciókhoz való hozzáférésük engedélyezésére
                  5
               
            
            
               1.Hatály
            
            
               Ez a függelék a biztonsági vonatkozású járműjavítási és -karbantartási információkhoz való hozzáférést igénylő független gazdasági szereplők jóváhagyására és az idevágó tevékenységek engedélyezésére vonatkozó követelményeket tartalmazza.
            
            
               Részletesen meghatározza a független gazdasági szereplők jóváhagyásának, valamint a könnyű személygépjárművek és haszongépjárművek, továbbá a nehéz tehergépjárművek biztonsági vonatkozású járműjavítási és -karbantartási információihoz való hozzáférés engedélyezésének eljárását és az eljárásban részt vevő szerveket.
            
            
               2.Fogalommeghatározások és rövidítések
            
            
               2.1.Fogalommeghatározások
            
            
               E függelék alkalmazásában:
            
            
               2.1.1.»Akkreditáció«
            
            
               »Akkreditáció«: a 765/2008/EK rendelet 2. cikkének 10. pontjában meghatározott akkreditálás.
            
            
               2.1.2.»Független gazdasági szereplő alkalmazottja«
            
            
               »Független gazdasági szereplő alkalmazottja«: egy jóváhagyott független gazdasági szereplő olyan alkalmazottja, aki az illetékes megfelelőségértékelő szervezet engedélyével hozzáférést fog kapni a biztonsági vonatkozású járműjavítási és ‑karbantartási információkhoz. 
            
            
               2.1.3.»Biztonsági vonatkozású járműjavítási és -karbantartási információk«
            
            
               »Biztonsági vonatkozású járműjavítási és -karbantartási információk«: olyan információk, szoftverek, funkciók és szolgáltatások, amelyekre a jármű ellopásának vagy elvitelének megakadályozása, valamint a jármű nyomon követésének és visszaszerzésének lehetővé tétele érdekében a gyártó által a járműbe épített funkciók javításához és karbantartásához szükség van.
            
            
               2.1.4.»Jóváhagyási ellenőrzési tanúsítvány« 
            
         
         
            
               »Jóváhagyási ellenőrzési tanúsítvány«: a megfelelőségértékelő szervezet által az e függelékben meghatározott jóváhagyási kritériumoknak megfelelő független gazdasági szereplők számára kiállított tanúsítvány, amely igazolja, hogy a szóban forgó gazdasági szereplők jóváhagyásra kerültek, és alkalmazottjaik engedélyt kérhetnek a biztonsági vonatkozású járműjavítási és -karbantartási információkhoz való hozzáféréshez.
            
            
               2.1.5.»Engedélyezési ellenőrzési tanúsítvány« 
            
            
               »Engedélyezési ellenőrzési tanúsítvány«: a megfelelőségértékelő szervezet által a független gazdasági szereplők e függelékben meghatározott engedélyezési kritériumoknak megfelelő alkalmazottjai számára kiállított tanúsítvány, amely igazolja, hogy a szóban forgó alkalmazottak jogosultak a járműgyártó honlapján hozzáférni a biztonsági vonatkozású járműjavítási és -karbantartási információkhoz. 
            
            
               2.1.6.»Tanúsító központ«
            
            
               »Tanúsító központ«: a SERMI által kijelölt és a Bizottság által jóváhagyott szerv, amely a következőkért felel:
            
            
               a)
                     kezeli a független gazdasági szereplők alkalmazottjainak elektronikus tanúsítványait és engedélyezési státuszát, valamint a megfelelőségértékelő szervezet rendelkezésére bocsátja a független gazdasági szereplő engedéllyel rendelkező alkalmazottjai számára szükséges biztonsági tokeneket és elektronikus tanúsítványokat;
            
            
               b)
                     tájékoztatja a járműgyártókat a független gazdasági szereplő alkalmazottjainak engedélyezési státuszáról.
            
            
               2.1.7.»Biztonsági token«
            
            
               »Biztonsági token«: a független gazdasági szereplők biztonságos hitelesítését lehetővé tévő eszköz.
            
            
               2.1.8.»Elektronikus tanúsítvány«
            
            
               »Elektronikus tanúsítvány«: olyan elektronikus tanúsítvány, amelyben a tanúsítványt kibocsátó tanúsító központ digitális aláírásának is szerepelnie kell annak érdekében, hogy az ISO 9594 szabványnak megfelelően a független gazdasági szereplő alkalmazottjának személyazonosságához nyilvános kulcsot rendeljenek. 
            
            
               2.1.9.»Engedélyezési adatbázis« 
            
            
               »Engedélyezési adatbázis«: a tanúsító központ által fenntartott adatbázis, amely tartalmazza a független gazdasági szereplők anonimizált alkalmazottjai számára kiállított engedélyeknek és a jóváhagyott független gazdasági szereplők regisztrációjának adatait. 
            
            
               2.1.10.»Tanúsítási adatbázis«
            
            
               »Tanúsítási adatbázis«: a tanúsító központ által fenntartott adatbázis, amely az elektronikus tanúsítványok érvényességének és a független gazdasági szereplők engedéllyel rendelkező alkalmazottjaihoz rendelt azonosítóknak a kezelésére szolgál.
            
            
               2.1.11.»Európai Akkreditálási Együttműködés«
            
            
               »Európai Akkreditálási Együttműködés«: a Bizottság által a 765/2008/EK rendelet 14. cikkével összhangban elismert testület, amely az Unióban az akkreditáció fejlesztéséért, fenntartásáért és végrehajtásáért felelős. 
            
            
               2.1.12.»A biztonsági vonatkozású járműjavítási és -karbantartási információkhoz való hozzáférés fóruma« vagy »SERMI«:
            
            
               »A biztonsági vonatkozású járműjavítási és -karbantartási információkhoz való hozzáférés fóruma« vagy »SERMI«: az a szervezet, amelynek feladata a biztonsági vonatkozású járműjavítási és -karbantartási információkhoz való hozzáférés akkreditációs, jóváhagyási és engedélyezési eljárásainak koordinációja, továbbá a Bizottság számára az eljárások végrehajtásával kapcsolatban nyújtott tanácsadás. 
            
            
               2.1.13.»Illetékes hatóságok«
            
         
         
            
               »Illetékes hatóságok«: azok a hatóságok, amelyek törvény szerinti megbízatása, hogy eljárjanak a járművek biztonságát érintő bűncselekmények megelőzése, kivizsgálása és büntetőeljárás alá vonása terén.
            
            
               3.A megfelelőségértékelő szervezetek akkreditációja, a független gazdasági szereplők jóváhagyása és az alkalmazottjaiknak szóló engedélyek kiadása
            
            
               Csak a székhelyük szerinti tagállamnak a 765/2008/EK rendelet 2. cikkének 11. pontjában meghatározott nemzeti akkreditáló testülete által akkreditált megfelelőségértékelő szervezetek állíthatnak ki jóváhagyási ellenőrzési tanúsítványokat annak igazolására, hogy egy független gazdasági szereplőt jóváhagytak, valamint engedélyezési ellenőrzési tanúsítványokat annak igazolására, hogy a független gazdasági szereplő alkalmazottja hozzáférhet a biztonsági vonatkozású járműjavítási és -karbantartási információkhoz. 
            
            
               A független gazdasági szereplő jóváhagyása és az alkalmazottja számára megadott engedély az ellenőrzési tanúsítványok kiállításának napjától számított 60 hónapos időszakra szól. 
            
            
               A biztonsági vonatkozású járműjavítási és -karbantartási információkhoz hozzáférni kívánó független gazdasági szereplőnek jóváhagyási ellenőrzési tanúsítványt kell szereznie a székhelye szerinti tagállam nemzeti akkreditáló testülete által akkreditált valamelyik megfelelőségértékelő szervezettől. 
            
            
               A független gazdasági szereplő biztonsági vonatkozású járműjavítási és -karbantartási információk kezelésével megbízott alkalmazottjainak engedélyezési ellenőrzési tanúsítványt kell szerezniük a lakóhelyük szerinti tagállam nemzeti akkreditáló testülete által akkreditált valamelyik megfelelőségértékelő szervezettől.
            
            
               A megfelelőségértékelő szervezetek tájékoztatják a tanúsító központokat a kiadott jóváhagyási vagy engedélyezési ellenőrzési tanúsítványokról, amelyek alapján ez utóbbiak létrehozzák az engedélyezési adatrekordot, kiadják a biztonsági tokent, és elektronikus tanúsítványt állítanak ki, amely tartalmazza azokat az adatokat, amelyek lehetővé teszik a független gazdasági szereplő alkalmazottjainak egyedi azonosítását a járműgyártó járműjavítási és -karbantartási információkat tartalmazó weboldalán. A megfelelőségértékelő szervezetek a független gazdasági szereplő alkalmazottjait biztonsági tokennel és elektronikus tanúsítvánnyal látják el.
            
            
               A gépjárműgyártók díjat számíthatnak fel azért, hogy a független gazdasági szereplők alkalmazottjai regisztrálnak a gépjárműgyártók járműjavítási és -karbantartási információkat tartalmazó weboldalain, és hozzáférnek a biztonsági vonatkozású járműjavítási és -karbantartási információkhoz. E díjnak arányosnak kell lennie a regisztráció és a hozzáférés biztosításának költségével. A díjakat fel kell tüntetni a járműgyártók járműjavítási és -karbantartási információkat tartalmazó weboldalán. A független gazdasági szereplők, a tanúsító központok és a megfelelőségértékelő szervezetek közötti valamennyi digitális adatátvitelt biztonsági protokollok használatával és vállalkozások közötti (B2B) tranzakciók útján, időben kell végrehajtani.
            
            
            
               
                  
            
            
               1. ábra: A megfelelőségértékelő szervezetek akkreditációjában, a független gazdasági szereplők jóváhagyásában és az alkalmazottjaiknak szóló engedélyek kiadásában részt vevő szervek, valamint ezek viszonya egymáshoz
            
            
            
               A megfelelőségértékelő szervezet engedélyét kérő független gazdasági szereplőnek alá kell írnia egy nyilatkozatot, amelyben igazolja, hogy legális üzleti tevékenységet folytat, amint azt az e melléklet 6.3. pontja említi. A független gazdasági szereplő csak azt követően hagyható jóvá, miután a megfelelőségértékelő szervezet ellenőrizte, hogy ezt a nyilatkozatot aláírták, és megállapította, hogy a független gazdasági szereplő és alkalmazottjai megfelelnek-e az e függelékben meghatározott követelményeknek. 
            
            
               A független gazdasági szereplő egyes alkalmazottjai csak a megfelelőségértékelő szervezet által végzett ellenőrzést követően kaphatnak engedélyt. A megfelelőségértékelő szervezet ellenőrzi a benyújtott dokumentumokat, és meggyőződik arról, hogy a független gazdasági szereplő érintett alkalmazottja nyújtott-e már be korábban is engedély iránti kérelmet, amelyet azután az érintett megfelelőségértékelő szervezet vagy más uniós szintű megfelelőségértékelő szervezet elutasított.
            
            
               A megfelelőségértékelő szervezeteknek minden olyan adatot el kell küldeniük a tanúsító központnak, amelyre ez utóbbinak szüksége van a megfelelőségértékelő szervezet által a független gazdasági szereplő alkalmazottjainak továbbítandó elektronikus tanúsítvány és biztonsági token kiadásához. 
            
            
               A független gazdasági szereplő engedéllyel rendelkező alkalmazottjai az elektronikus tanúsítványt kísérő PIN-kódot az illetékes megfelelőségértékelő szervezettől kapják meg. 
            
            
               
                  
            
            
               2. ábra: A független gazdasági szereplők jóváhagyási eljárása és alkalmazottjaik engedélyezési eljárása
            
            
            
               3.1.A biztonsági vonatkozású járműjavítási és -karbantartási információkhoz való hozzáférés áttekintése
            
         
         
            
               A járműgyártók a járműjavítási és -karbantartási információkat tartalmazó weboldalaikon hozzáférést biztosítanak a biztonsági vonatkozású járműjavítási és ‑karbantartási információkhoz a független gazdasági szereplő azon alkalmazottjai számára, akik rendelkeznek a megfelelő engedéllyel, be tudják mutatni az engedélyezési ellenőrzési tanúsítványt, valamint jóváhagyási ellenőrzési tanúsítvánnyal rendelkező független gazdasági szereplő alkalmazásában dolgoznak. 
            
            
               A gyártók a jóváhagyott független gazdasági szereplők alkalmazásában dolgozó, engedéllyel rendelkező alkalmazottak számára hozzáférést biztosíthatnak egy olyan eszközhöz is, amely a biztonsági vonatkozású járműalkatrészek online rendelésére szolgál, és a járműjavítási és -karbantartási információkat tartalmazó weboldalhoz kapcsolt speciális alkalmazással használható. 
            
            
               A járműjavítási és -karbantartási információkat tartalmazó weboldalhoz való hozzáférés iránti kérelem vételét követően a járműgyártó weboldala felszólítja a független gazdasági szereplő alkalmazottját, hogy egyedi azonosítójának megadásával azonosítsa, majd hitelesítse magát. A független gazdasági szereplők alkalmazottjainak hitelesítése kizárólag elektronikus tanúsítványokkal történhet. Az elektronikus tanúsítvány vételekor a járműgyártó járműjavítási és -karbantartási információkat tartalmazó weboldala az elektronikus tanúsítványban megadott tanúsító központtal kommunikálva ellenőrzi a független gazdasági szereplő alkalmazottjának egyedi azonosítóját, valamint az elektronikus tanúsítvány és engedély aktuális státuszát.
            
            
               A független gazdasági szereplők, a járműgyártók, a tanúsító központok és a megfelelőségértékelő szervezetek közötti valamennyi digitális adatátvitelt biztonsági protokollok használatával és vállalkozások közötti (B2B) tranzakciók útján, időben kell végrehajtani. Miután a független gazdasági szereplő alkalmazottjának egyedi azonosítója és engedélyének státusza ellenőrzésre került, a járműgyártónak hozzáférést kell biztosítania weboldalán a kért biztonsági vonatkozású járműjavítási és -karbantartási információkhoz. 
            
            
               
                  
            
            
               3. ábra: Hozzáférés a biztonsági vonatkozású járműjavítási és -karbantartási információkhoz (RMI)
            
            
               4.A biztonsági vonatkozású járműjavítási és -karbantartási információkhoz való hozzáférésre vonatkozó részletes szabályok
            
            
               4.1.A SERMI szerepe
            
            
               4.1.1.Feladatok és kötelezettségek 
            
            
               A SERMI figyelemmel kíséri az akkreditációs folyamat végrehajtását a tagállamokban, és tájékoztatja erről a Bizottságot. A SERMI tanácsot ad a Bizottságnak az akkreditációs folyamat módosítására irányuló kérelmekkel kapcsolatban. 
            
            
               a)A SERMI tanácsot ad a Bizottságnak az akkreditációs folyamat módosítására irányuló kérelmekkel kapcsolatban. A SERMI figyelemmel kíséri az akkreditációs folyamat végrehajtását a tagállamokban, és tájékoztatja erről a Bizottságot.
            
            
               b)A SERMI konzultál a Bizottsággal a tanúsító központ kiválasztására vonatkozó feltételek kialakításával kapcsolatban.
            
            
               c)A SERMI tanácsot ad a Bizottságnak a folyamatban részt vevő szervezetek közötti kapcsolattartást illető technikai végrehajtási iránymutatások bevezetésével kapcsolatban.
            
            
               d)A SERMI betartja az Európai Akkreditálási Együttműködés rendszerért való felelősségvállalással kapcsolatos szabályait.
            
            
               e)A SERMI tagságát a biztonsági vonatkozású járműjavítási és -karbantartási információkhoz való hozzáférés célját szolgáló akkreditáció, jóváhagyás és engedélyezés folyamatában részt vevő érdekelt felek alkotják.
            
            
               4.1.2.A tanúsító központ kiválasztása
            
            
               A tanúsító központot a SERMI választja ki, majd erről jóváhagyás céljából értesíti a Bizottságot.
            
            
               A kiválasztott tanúsító központnak meg kell felelnie az ETSI TS 319 411-3 szabványnak, továbbá teljesítenie kell a 910/2014/EU európai parlamenti és tanácsi rendeletben
                  6
                az elektronikus aláírásokkal kapcsolatban megállapított követelményeket és az e függelék 4.6. pontjában meghatározott követelményeket.
            
            
               Emellett a tanúsító központnak:
            
            
               –rendelkeznie kell a szükséges technikai és vezetői kompetenciával, az akkreditációs folyamat terén szerzett tapasztalattal, valamint pénzügyileg életképesnek kell lennie; 
            
         
         
            
               –rendelkeznie kell olyan kulcsfontosságú személyzettel, amelynek megvannak az akkreditációs folyamathoz szükséges készségei, tapasztalatai, és amely ténylegesen rendelkezésre is áll a folyamathoz;
            
            
               –képesnek kell lennie a tagállamok határain átívelő működésre;
            
            
               –minőségbiztosítási folyamatot kell alkalmaznia tevékenységeit illetően.
            
            
               4.2.A nemzeti akkreditációs testületek szerepe
            
            
               A nemzeti akkreditációs testület a megfelelőségértékelő szervezetek akkreditációjáért felelős, minek eredményeként ez utóbbiak jóváhagyhatják a független gazdasági szereplőket, és engedélyezhetik a független gazdasági szereplők alkalmazottjai számára a biztonsági vonatkozású járműjavítási és -karbantartási információkhoz való hozzáférést.
            
            
               4.2.1.Feladatok és követelmények 
            
            
               A nemzeti akkreditációs testület feladatait és a rájuk vonatkozó követelményeket a 765/2008/EK rendelet 8–12. cikke határozza meg.
            
            
               4.2.2.A megfelelőségértékelő szervezetek akkreditációjának kritériumai
            
            
               A megfelelőségértékelő szervezeteket az ISO/IEC 17020:2012 szabvány szerinti »A típusú« ellenőrző szervként kell akkreditálni. A megfelelőségértékelő szervezeteknek meg kell felelniük a legmagasabb szintű függetlenség követelményének.
            
            
               Emellett a nemzeti akkreditációs testületnek azt is meg kell állapítania, hogy a megfelelőségértékelő szervezetek teljesíteni tudják-e a 4.3.1–4.3.4. pontban leírt követelményeket.
            
            
               A független gazdasági szereplők ellenőrzésével megbízott személyzetnek az ellátott feladatoknak megfelelő szintű ismeretekkel kell rendelkeznie a gépjárműjavítási és -karbantartási üzletággal, valamint a gépjárműipari utópiac sajátosságaival kapcsolatban.
            
            
               4.3.A megfelelőségértékelő szervezetek szerepe
            
            
               A megfelelőségértékelő szervezet a független gazdasági szereplők és azok alkalmazottjainak ellenőrzéséért, az e függelék szerinti jóváhagyási és engedélyezési ellenőrzési tanúsítványok kiadásáért, valamint e tanúsítványok visszavonásáért felelős.
            
            
               4.3.1.Feladatok és követelmények
            
            
               a)A megfelelőségértékelő szervezetek megőrzik a független gazdasági szereplők jóváhagyásához benyújtott adatokat.
            
            
               b)A megfelelőségértékelő szervezetek biztonságos csatornát alakítanak ki a tanúsító központtal való kommunikáció céljára, és az ellenőrzési eredményeket továbbítják a tanúsító központnak annak érdekében, hogy az kiadhassa a biztonsági tokeneket az elektronikus tanúsítvánnyal.
            
            
               c)A megfelelőségértékelő szervezetek a független gazdasági szereplők alkalmazottjait 6 hónappal az engedélyük lejárta előtt értesítik a közelgő határidőről.
            
            
               d)A megfelelőségértékelő szervezetek adatbázist tartanak fenn, amely tartalmazza a független gazdasági szereplő alkalmazottjainak szóló engedélyekhez benyújtott adatokat.
            
            
               e)Ha egy megfelelőségértékelő szervezet megtagadja valamely független gazdasági szereplő jóváhagyását vagy az alkalmazottjának szóló engedély kiadását, közölnie kell a tanúsító központtal az adott független gazdasági szereplőre vagy annak alkalmazottjára irányuló ellenőrzés eredményeit.
            
            
               f)A megfelelőségértékelő szervezetek csak a jóváhagyási vagy engedélyezési eljáráshoz szükséges adatokat gyűjthetik és használhatják fel.
            
         
         
            
               g)A megfelelőségértékelő szervezetek a független gazdasági szereplőkre és azok alkalmazottjaira vonatkozó valamennyi adatot bizalmasan kezelik, és biztosítják, hogy ezekhez az adatokhoz csak az erre felhatalmazott alkalmazottjaik férhessenek hozzá.
            
            
               h)A megfelelőségértékelő szervezetek a SERMI-nek és a Bizottságnak évente egyszer statisztikát nyújtanak be a kiadott jóváhagyások és engedélyek, valamint az elutasítások számáról.
            
            
               i)A megfelelőségértékelő szervezetek 5 éven át megőrzik a jóváhagyási és engedélyezési ellenőrzések biztonságos adatrekordjait.
            
            
               j)A megfelelőségértékelő szervezetek tájékoztatják a független gazdasági szereplő székhelye szerinti tagállam összes többi megfelelőségértékelő szervezetét a független gazdasági szereplő esetleges kedvezőtlen vizsgálati eredményeiről.
            
            
               k)Azok a független gazdasági szereplők és alkalmazottjaik, akiknek az ellenőrzése kedvezőtlen eredménnyel zárult, a negatív eredmény kézhezvételétől számított 15 munkanapon belül további információkat szolgáltathatnak a megfelelőségértékelő szervezetnek a kisebb hiányosságok orvosolásáról. A megfelelőségértékelő szervezetek ez alapján megállapítják, hogy szükséges-e módosítani az ellenőrzés eredményét.
            
            
               l)A megfelelőségértékelő szervezetek a független gazdasági szereplőket 6 hónappal a jóváhagyásuk lejárta előtt értesítik a közelgő határidőről.
            
            
               m)A megfelelőségértékelő szervezetek véletlenszerű és be nem jelentett helyszíni ellenőrzéseket végeznek a független gazdasági szereplőknél a jóváhagyás 60 hónapos érvényességi idején belül, és minden jóváhagyott független gazdasági szereplőt legalább egy véletlenszerű helyszíni ellenőrzésnek vetik alá a jóváhagyás 60 hónapos érvényességi ideje alatt. 
            
            
               n)Ha egy jóváhagyott független gazdasági szereplővel vagy a független gazdasági szereplő engedéllyel rendelkező alkalmazottjával szemben panaszt emelnek, a megfelelőségértékelő szervezetek ellenőrzik, hogy az érintett független gazdasági szereplő vagy annak alkalmazottja megfelel-e azoknak a kritériumoknak, amelyek alapján jóváhagyásban részesültek, illetve engedélyüket megkapták. A megfelelőségértékelő szervezet a fenti kérdés vizsgálata során megállapítja, hogy szükség van-e helyszíni ellenőrzésre.
            
            
               o)A megfelelőségértékelő szervezetek a helyszíni ellenőrzésekhez segítséget kérhetnek a székhelyük szerinti tagállam piacfelügyeleti hatóságaitól.
            
            
               p)A megfelelőségértékelő szervezetek visszavonják a független gazdasági szereplők jóváhagyását és az alkalmazottjaik számára megadott engedélyeket, amennyiben azok már nem felelnek meg azoknak a kritériumoknak, amelyek alapján jóváhagyásban részesültek, illetve engedélyüket megkapták. A megfelelőségértékelő szervezetek ilyen esetben felkérik a tanúsító központot, hogy függessze fel és helyezze hatályon kívül a független gazdasági szereplők érintett alkalmazottjainak elektronikus tanúsítványát.
            
            
            
               4.3.2.A jóváhagyás megújítása
            
            
               A megfelelőségértékelő szervezetek valamely független gazdasági szereplő kérésére vagy a jóváhagyás érvényességének lejárta előtt 6 hónappal helyszíni ellenőrzést végeznek, és amennyiben az ellenőrzés kedvező eredménnyel zárul, megújítják a jóváhagyást.
            
            
               A megfelelőségértékelő szervezetek a jóváhagyási kritériumoknak megfelelő független gazdasági szereplők számára új jóváhagyási ellenőrzési tanúsítványt állítanak ki.
            
            
               A megfelelőségértékelő szervezetek elbírálják az engedélyek megújítására irányuló kérelmeket, és engedélyezési ellenőrzési tanúsítványt állítanak ki a független gazdasági szereplők azon alkalmazottjai számára, akik megfelelnek az engedélyezési kritériumoknak.
            
            
               4.3.3.A független gazdasági szereplők megfelelőségértékelő szervezet általi jóváhagyására vonatkozó kritériumok
            
            
               A független gazdasági szereplő jóváhagyását megelőzően és a jóváhagyás érvényességi ideje alatt végzett helyszíni ellenőrzések során a megfelelőségértékelő szervezetek ellenőrzik a következőket:
            
            
               a)a független gazdasági szereplővel kapcsolatos, dokumentumokkal alátámasztott tulajdonviszony és az ügyvezető igazgató neve;
            
            
               b)a független gazdasági szereplő által megadott jegyzék azokról az alkalmazottakról, akik számára engedélyt kér;
            
            
               c)az a) pontban említett alkalmazottak feladataival és funkciójával kapcsolatos információk;
            
         
         
            
               d)rendelkezik-e a független gazdasági szereplő olyan felelősségbiztosítással, amelynek minimális összege testi sérülés esetén 1 millió EUR, vagyoni kár esetén pedig 0,5 millió EUR;
            
            
               e)a független gazdasági szereplő engedélyét visszavonták-e visszaélés miatt;
            
            
               f)igazolta-e a független gazdasági szereplő, hogy a gépjárműiparban tevékenykedik;
            
            
               g)aláírta-e a független gazdasági szereplő azt a nyilatkozatot, amellyel igazolja, hogy legális üzleti tevékenységet folytat az e melléklet 6.3. pontja szerint, és a független gazdasági szereplő valóban legális üzleti tevékenységet folytat-e (erről helyszíni ellenőrzés során kell meggyőződni);
            
            
               h)a független gazdasági szereplő, illetve alkalmazottjai büntetlen előéletűek-e;
            
            
               i)aláírt-e a független gazdasági szereplő jogi képviselője nyilatkozat arról, hogy a 4.3.4. pontban meghatározott eljárási követelményeknek való megfelelés a járműbiztonsággal kapcsolatos valamennyi művelet tekintetében biztosított.
            
            
            
               4.3.4.A megfelelőségértékelő szervezet által a független gazdasági szereplők alkalmazottjai számára kiadott engedélyekre vonatkozó kritériumok
            
            
               A független gazdasági szereplő alkalmazottjának szóló engedély megadását megelőzően és a jóváhagyás érvényességi ideje alatt végzett helyszíni ellenőrzések során a megfelelőségértékelő szervezetek ellenőrzik a következőket:
            
            
               a)
                     a szóban forgó alkalmazott számára korábban kiadott engedélyt nem vonták vissza az említett engedéllyel való visszaélés miatt;
            
            
               b)
                     az alkalmazott büntetlen előéletű;
            
            
               c)
                     az érintett alkalmazott és a jóváhagyott független gazdasági szereplő között munkaszerződés van érvényben;
            
            
               d)
                     az érintett alkalmazott az adott országban elfogadott, érvényes személyazonosító igazolvánnyal vagy azzal egyenértékű okmánnyal rendelkezik.
            
            
               4.4.A független gazdasági szereplők szerepe
            
            
               4.4.1.Feladatok és követelmények
            
            
               a)A független gazdasági szereplők a jóváhagyás megszerzése érdekében ellenőrzés végzésére irányuló kérelmet nyújtanak be az illetékes megfelelőségértékelő szervezethez.
            
            
               b)A független gazdasági szereplők tájékoztatják az illetékes megfelelőségértékelő szervezetet, amennyiben elérhetőségi adataikban változás következik be.
            
            
               c)A független gazdasági szereplők tájékoztatják az illetékes megfelelőségértékelő szervezetet, amennyiben üzleti tevékenységük megszűnik.
            
            
               d)A független gazdasági szereplők nyilvántartanak a biztonsági vonatkozású járműjavítási és -karbantartási információkkal kapcsolatos minden ügyletet és műveletet.
            
            
               e)A független gazdasági szereplők tájékoztatják az illetékes megfelelőségértékelő szervezetet, amennyiben valamelyik engedéllyel rendelkező alkalmazottjuknak megszűnik a munkaviszonya.
            
         
         
            
               f)A független gazdasági szereplők tájékoztatják az illetékes hatóságokat minden olyan bűncselekményről vagy kötelességszegésről, amelyet engedéllyel rendelkező alkalmazottjaik a biztonsági vonatkozású járműjavítási és ‑karbantartási információkkal kapcsolatban elkövettek.
            
            
               g)A független gazdasági szereplők gondoskodnak arról, hogy engedéllyel rendelkező alkalmazottjaik csak a saját engedélyezési ellenőrzési tanúsítványaikat használják.
            
            
               h)A független gazdasági szereplők gondoskodnak az alkalmazottjaik számára kiadott engedélyekkel kapcsolatos minden díj kifizetéséről.
            
            
               i)A független gazdasági szereplők gondoskodnak arról, hogy alkalmazottjaik megfelelően képzettek legyenek a gépjármű-karbantartási, átprogramozási, valamint biztonsági és védelmi funkciókkal kapcsolatos javítási tevékenységek terén.
            
            
               j)A független gazdasági szereplők felkérik az illetékes megfelelőségértékelő szervezetet, hogy a jóváhagyási ellenőrzési tanúsítvány lejártát megelőző hat hónapban végezzen helyszíni ellenőrzést.
            
            
               4.5.A független gazdasági szereplők alkalmazottjainak szerepe
            
            
            
               4.5.1.Feladatok és követelmények
            
            
               a)A független gazdasági szereplők alkalmazottjai az engedély megszerzése érdekében kérelmet nyújtanak be az illetékes megfelelőségértékelő szervezethez. 
            
            
               b)A független gazdasági szereplők alkalmazottjai regisztrálnak a járműgyártó járműjavítási és -karbantartási információs rendszerébe.
            
            
               c)A független gazdasági szereplők alkalmazottjai a biztonsági vonatkozású járműjavítási és -karbantartási információkhoz az EN ISO 18541–2014 szabványnak megfelelően férnek hozzá.
            
            
               d)A független gazdasági szereplők alkalmazottjai gondoskodnak arról, hogy a járműgyártó járműjavítási és -karbantartási információs rendszeréből letöltött minden biztonsági vonatkozású járműjavítási és -karbantartási adatrekord csak annyi ideig kerüljön tárolásra, amennyi azon művelet elvégzéséhez kell, amelyhez az információra szükség van.
            
            
               e)A független gazdasági szereplők alkalmazottjai adott esetben értesítik munkáltatójukat arról, hogy elektronikus tanúsítványukra a továbbiakban nincs szükség.
            
            
               f)A független gazdasági szereplők alkalmazottjai sem a biztonsági tokent, sem az elektronikus tanúsítványt, sem a PIN-kódot nem osztják meg harmadik féllel.
            
            
               g)A független gazdasági szereplők alkalmazottjai felelősek a személyes biztonsági token és a PIN-kód megfelelő használatáért.
            
            
               h)A független gazdasági szereplők alkalmazottjai a biztonsági token elvesztése vagy az azzal kapcsolatos visszaélés esetén 24 órán belül tájékoztatják munkáltatójukat és az illetékes tanúsító központot.
            
            
               i)A független gazdasági szereplők alkalmazottjai jelentik az illetékes hatóságoknak a független gazdasági szereplő egyéb alkalmazottjainak a biztonsági vonatkozású járműjavítási és -karbantartási információkkal kapcsolatos minden olyan kérését vagy műveletét, amely nem minősül az e melléklet 6.3. pontjában említett legális üzleti tevékenységnek.
            
            
               4.6.A tanúsító központ szerepe
            
            
               A tanúsító központok létrehozzák és az illetékes megfelelőségértékelő szervezeteken keresztül elküldik az elektronikus tanúsítványokat a független gazdasági szereplőknek és azok alkalmazottjainak. Adatbázist vezetnek a kiadott engedélyezési ellenőrzési tanúsítványokról. Hozzáférést biztosítanak a járműgyártók számára egy olyan interfészhez, amelyen ellenőrizni lehet az elektronikus tanúsítványok és az engedélyezési ellenőrzési tanúsítványok státuszát. 
            
            
               A tanúsító központok a független gazdasági szereplő alkalmazottjaira vonatkozó információkat az engedélyezési adatbázisban legfeljebb további 60 hónapig őrzik meg. Ez az időtartam nem haladhatja meg azon független gazdasági szereplő jóváhagyásának fennmaradó érvényességi idejét, amelynél az alkalmazott dolgozik.
            
         
         
            
            
               4.6.1.Feladatok és követelmények
            
            
               a) 
                     A tanúsító központok a megfelelőségértékelő szervezet kérésére felfüggeszthetik és visszavonhatják az elektronikus tanúsítványokat.
            
            
               b) 
                     A tanúsító központok az elektronikus tanúsítványok használatához szükséges szoftvert a független gazdasági szereplő és alkalmazottjai rendelkezésére bocsátják.
            
            
               c)
                     A tanúsító központok a hét minden napján napi 24 órában működnek.
            
            
               4.7.A járműgyártók szerepe
            
            
               A járműgyártók minden jóváhagyott független gazdasági szereplő és azok engedéllyel rendelkező minden alkalmazottja számára hozzáférést biztosítanak a biztonsági vonatkozású járműjavítási és -karbantartási információkhoz. Ehhez kapcsolatba lépnek a tanúsító központokkal, hogy ellenőrizzék a független gazdasági szereplők azon alkalmazottjainak engedélyezési és hitelesítési státuszát, akik hozzá kívánnak férni ezekhez az információkhoz.
            
            
               4.7.1.Feladatok és követelmények 
            
            
               a)A járműgyártók gondoskodnak arról, hogy weboldalaik támogassák a független gazdasági szereplők biztonsági vonatkozású járműjavítási és -karbantartási információkhoz való hozzáférését.
            
            
               b)A járműgyártók letöltik a SERMI honlapján közzétett műszaki előírásokat.
            
            
               4.7.2.A járműgyártókra vonatkozó eljárási követelmények
            
            
               A járműgyártók csak akkor biztosíthatnak hozzáférést a biztonsági vonatkozású járműjavítási és -karbantartási információkhoz, ha az alábbi eljárási követelmények mindegyike teljesül:
            
            
               1.A lopott járművekre vonatkozó eljárási követelmények
            
            
               A járműgyártók nyilvántartást vezetnek a hatóságok által ellopottként jelentett minden saját márkájú járműről.
            
            
               A járműgyártók egyértelmű nyomonkövethetőséget és elszámoltathatóságot biztosító eljárást alakítanak ki, amely lehetővé teszi az illetékes hatóságok számára, hogy visszakövessék a járműgyártó által a független gazdasági szereplő azon alkalmazottjának szolgáltatott adatokat, akinek hozzáférése volt a lopott járművel kapcsolatos információkhoz. 
            
            
               2.Az információk tárolására vonatkozó eljárási követelmények
            
            
               A járműgyártók a következő információkat tárolják a biztonsági vonatkozású járműjavítási és -karbantartási információkhoz megadott minden egyes hozzáféréssel kapcsolatban:
            
            
               a)azon jármű jármű-azonosító száma (VIN), amelyre vonatkozóan az információt kérték;
            
            
               b)az információ lekérdezésének időpontja;
            
            
               c)azon jármű hatósági rendszáma (amennyiben ez az adat elérhető), amelyre vonatkozóan az információt kérték;
            
         
         
            
               d)azon jármű típusváltozata, amelyre vonatkozóan az információt kérték, valamint a járműkivitel (amennyiben ez az adat elérhető);
            
            
               A járműgyártók ezeket az adatokat 5 évig tárolják.”
            
         
         
            
                  
                     (1)
                  
                        Az Egyesült Nemzetek Szervezete Európai Gazdasági Bizottságának (ENSZ EGB) 83. számú előírása – Egységes rendelkezések járműveknek a motor tüzelőanyag-szükséglete szerinti szennyező anyag-kibocsátása tekintetében történő jóváhagyásáról (HL L 42., 2012.2.15., 1. o.).
               
               
                  
                     (2)
                  
                        Az Egyesült Nemzetek Európai Gazdasági Bizottságának (ENSZ EGB) 49. sz. előírása – Járművekben használt kompressziós gyújtású motorok gáznemű és szilárd károsanyag-kibocsátása, valamint járművekben használt, szikragyújtású földgáz- vagy PB-motorok gáznemű károsanyag-kibocsátása elleni intézkedésekre vonatkozó egységes rendelkezések (HL L 180., 2011.7.8., 53. o.)
               
               
                  
                     (3)
                  
                        A 715/2007/EK rendelet 3. cikkének 10. pontjában meghatározottak szerint.
               
               
                  
                     (4)
                  
                        Az 595/2009/EK rendelet 3. cikkének 8. pontjában meghatározottak szerint.
               
               
                  
                     (5)
                  
                        Az ebben a függelékben meghatározott követelmények alapját »A biztonsági vonatkozású járműjavítási és -karbantartási információkhoz való hozzáférés akkreditációs, jóváhagyási és engedélyezési rendszere« című, az Európai Akkreditálási Együttműködés által 2016. május 19-én jóváhagyott dokumentum képezi (
                  https://www.vehiclesermi.eu/
                  ).
               
               
                  
                     (6)
                  
                        Az Európai Parlament és a Tanács 910/2014/EU rendelete (2014. július 23.) a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról, valamint az 1999/93/EK irányelv hatályon kívül helyezéséről (HL L 257., 2014.8.28., 73. o.).